
Na osnovu člana 8. stav 1. Zakona o Narodnoj skupštini („Službeni glasnik RS”, broj 9/10) i člana 194. stav 2. Poslovnika Narodne skupštine („Službeni glasnik RS”, broj 20/12 - Prečišćeni tekst),
Narodna skupština Republike Srbije, na sednici Osmog vanrednog zasedanja u Četrnaestom sazivu, održanoj 10. jula 2026. godine, donela je
AUTENTIČNO TUMAČENJE
odredbe člana 18. tačka 4) Zakona o elektronskim medijima 
(„Službeni glasnik RS”, br. 92/23 i 51/25)
Odredbom člana 18. tačka 4) Zakona o elektronskim medijima propisano je sledeće:
„Mandat člana Saveta prestaje:
4) podnošenjem ostavke Narodnoj skupštini u pismenoj formi, u kom slučaju mandat člana Saveta prestaje danom dostavljanja ostavke.”.
Ovu odredbu treba razumeti tako da se ostavkom može smatrati samo izjava volje data nakon preuzimanja funkcije člana  Saveta Regulatornog tela za elektronske medije. U skladu sa navedenim, izjava volje data nakon izbora a pre stupanja na dužnost, odnosno faktičkog preuzimanja funkcije u Savetu Regulatornog tela za elektronske medije ne smatra se ostavkom u smislu odredbe člana 18. tačka 4) Zakona o elektronskim medijima i ona nema pravno dejstvo odnosno ne proizvodi pravnu posledicu u vidu prestanka mandata člana Saveta Regulatornog tela za elektronske medije.
Ovo autentično tumačenje objaviti u „Službenom glasniku Republike Srbije”.

